ተመድ በደቡብ ሱዳን የሚገኙ ተፈናቃዮችን ወደ ጁባ መጠለያ አዘዋወረ
የተባበሩት መንግስታት ድርጅት በደቡብ ሱዳን የሚገኙ 3 ሺ 5 መቶ ተፈናቃዮችን በፊት ይኖሩበት ከነበረው ካምፕ በጁባ ወደሚገኝ ጊዜያዊ መጠለያ ማዘዋወሩን አስታወቀ፡፡በደቡብ ሱዳን ውስጥ በተከሰተው የእርስ በርስ ግጭት ከቤት ንብረታቸው የተፈናቀሉ 3,500 ስደተኞች በፊት ይኖሩበት ከነበረው የተባበሩት መንግስታት ከሚያስተዳድረው ካምፕ በዋና ከተማዋ ጁባ ወደሚገኝ ጊዜያዊ መጠለያ ስለማዘዋወሩ የተባበሩት መንግስታት ድርጅት ባወጣው መግለጫ አስታውቋል፡፡ የመንግስታቱ ድርጅት ለሰላማዊ ሰዎች ጥበቃ ብሎ ባዘጋጀው ጣቢያ ውስጥ ይኖሩ የነበሩ የሃገር ውስጥ ተፈናቃዮችን ማዕከላዊ የሀገሪቱ ግዛት አቅራቢያ ልዩ ስሙ ማንጋቴን ወደ ተሰኘው ቦታ ወስዶ ስለማስፈሩም ነው የተገለጸው፡፡ይህ የተባበሩት መንግስታት ድርጅት ከሚያስተዳድረው የደህንነት ጥበቃ ካምፕ ወደ ጁባ ለመጀመሪያ ጊዜ የተደረገ ተፈናቃዮችን መልሶ የማስፈር ስራ ሲሆን ከእነዚህ ስደተኞች ውስጥ ሴቶችና ህጻናት ይገኙበታል ሲሉ የሚናገሩት በደቡብ ሱዳን የሚገኘው የመንግስታቱ ድርጅት ተልእኮ ዋና ኃላፊ የሆኑት ዴቪድ ሺረር ናቸው፡፡ሺረር አክለውም ተፈናቃዮቹን ወደ ጊዜያዊ መጠለያው ማዘዋወር ያስፈለገው ስደተኞቹ ራሳቸው በፊት ከነበሩበት ካምፕ በመውጣት ከአባሎቻቸው እና ከሌሎች የቤተሰባቸው አባላት ጋር ለመገናኘት ከፍተኛ ፍላጎት በማሳየት ከዚህ ቀደም  ከእነሱ ጋር ባደረኩት  ውይይትም ወደ ሰፊው ማህበረሰብ ተመልሰው ቢቀላቀሉ እንደሚወዱ ገልጸውልኝ ነበር ብለዋል፡፡ተፈናቃዮችን ወደ ሌላ ጊዜያዊ መጠለያ የማዘዋወር ስራው የተከናወነው በተባበሩት መንግስታትና በሌሎች የእርዳታ ሰጪ ድርጅቶች አማካኝነት ሲሆን በካምፑ ውስጥ እርስ በርስ የተለያዩ ቡድኖችን ፈጥረው ይጋጩ ከነበሩት ጋር ይህንን ተግባራቸውን እንዲያቆሙ ከስምምነት ላይ ስለመደረሱም ነው የተመላከተው፡፡   የተባበሩት መንግሥታት ድርጅት ያወጣው መግለጫ ተፈናቃዮቹ ወደ ሰፊው ህብረተሰብ ጋር መቀላቀል እንደሚፈልጉ ማስታወቃቸውን ተከትሎ ድርጅቱ ከሌሎች ተባባሪ አካልት ጋር በመሆን በማንጋቴን አካባቢ የሚገኘውን ጊዜያዊ መጠለያ ለማቋቋም የንጹህ ውሃ እና የጤና አገልግሎት መሰረተ ልማቶችን በፍጥነት ሲሰራ እንደነበርም ነው የሚያሳየው፡፡በደቡብ ሱዳን በተከሰተው የእርስ በርስ ግጭት ወደ 4 ሚሊዮን የሚጠጉ ሰዎች በአገሪቱ ውስጥም ሆነ ድንበር አቋርጠው ለመሰደድ ተገደዋል፡፡ከእነዚህ ውስጥ ደግሞ 200 ሺ የሚጠጉት በደቡብ ሱዳን የሚገኘው የመንግስታቱ ድርጅት ተልእኮ ባዘጋጀው ስድስት የሰላማዊ ሰዎች መጠበቂያ ካምፖች ውስጥ ይኖራሉ፡፡ (ምንጭ፤ ሲጂቲኤንና ሱዳን ትሪቡን)